[{"text_idx": "#000000", "text": "Adkavit hon lec\u2019hiennou\u0300 : BCD"}, {"text_idx": "#000002", "text": "Harz-labour al laezh, ur stourm benelour ?"}, {"text_idx": "#000003", "text": "Heverk eo ar perzh bras hag oberiant bet kemeret gant ar merc\u2019hed e harz-labour al laezh. Peogwir ez eo al labourezed-douar a gustum goro ar saout, n\u2019houllont ket diouerin\u0303 ur paeamant reizh evit o laezh. E-pad ar stourm-se e vo sammet gant lod anezho ar roll a zo bet o hini a-gozh : pourchas boued d\u2019o gwazed. Sachan\u0303 en-dro ar ribod kozh evit ober amann a raio lod all, pe gwerzhan\u0303 al laezh, kuit na vo re galet efedou\u0300 ar stourm war yalc\u2019h an tiegezh. Oberou\u0300 emren a gasont da benn, dreist pep tra : stankan\u0303 o hent d\u2019ar c\u2019hirri-samm ha sevel manifestadegou\u0300, dic\u2019hortoz an niver a dud enno. D\u2019an 23 a viz Mae emaint o vanifestin\u0303 a gantadou\u0300 e Landerne dirak ar c\u2019hooperativ hag e Kemper dirak labouradeg Entremont. Gant produerien deuet ivez da c\u2019houde, setu ma ya ar manifesterezed tre e-barzh an embregerezhiou\u0300-se da c\u2019houlenn kontou\u0300 digant o renerien. D\u2019an 28 a viz Mae e Brest en em gav ur miliad a vaouezed hag a vugale e-barzh ur meeting hag un dibunadeg war-lerc\u2019h. D\u2019an 30 a viz Mae, e Gwitreg (Il-ha-Gwilen), en em vod kant maouez bennak dirak ur c\u2019hooperativ evit diskouez o c\u2019henskoazell gant paotred harz-labour al laezh. Mont a ra lod anezho da vanifestin\u0303 gant ar wazed, pelloc\u2019h, ha kemer ar gaoz zoken, evel Marie-Rene\u0301e Morvan. Oberou\u0300 ar merc\u2019hed, enep lezenn a-wezhiou\u0300, o deus distrujet krenn ar c\u2019hlichedou\u0300 liammet ouzh o jener, ken splann ma oa da welet ar spered stourm a oa enno. Kement-man\u0303 a vez embannet gant kelaouennou\u0300 ar sindikadou\u0300 un tammig goude. Dre an harz-labour \u00ab o deus bet tro [...] ar merc\u2019hed da zont er-maez eus o roll dister \u2013 ober ar pezh a vez goulennet ganto ober \u2013 evit dont da vezan\u0303 anavezet evel labourerezed \u00bb sed al lenner war Le paysan morbihannais e niverenn Mezheven-Gouere e 1972. \u00ab Herezh ur vaouez, gwechall, a oa chom dilorc\u2019h hag izel he stad, [...] hiziv avat e fell d\u2019al labourerezed-douar bezan\u0303 maouezed hag a vev en dinentez \u00bb, sed a skriv Marie Cabon diouzh he zu war kelaouenn FDSEA Penn-ar-Bed e miz Mezheven eus ar bloaz-se. Un \u00ab emsavadeg merc\u2019hed \u00bb eo bet ivez harz-labour al laezh, hervez ar stourmerez-se. Un emsav benelour peizant zo o tiflukan\u0303 diwar ar maez e Breizh."}, {"text_idx": "#000006", "text": "Skolveuriekaet ha doktor war an isto, embannet eo bet gant Jean Philippe Martin ur bern pennadou\u0300 skrid diwar-benn istor Kengevredad ar beizanted. Savet eo bet gantan\u0303 \"Histoire de la nouvelle gauche paysanne. Des contestations des anne\u0301es 1960 a\u0300 la Confe\u0301de\u0301ration paysanne, Paris, La De\u0301couverte, 2005.\""}]